《挽阔里吉思丞相稷山公》
元代·雅琥

五朝勋业著边陲，许国宁辞百战归。海上楼船闻鼓角，辽东华表识旌旗。

青门圃废多秋草，绿野堂空半夕晖。欲采蘋芳酹椒酒，临风惆怅独沾衣。

作者简介：琥字正卿，可温人。尝家於衡鄂，登天历第。初名雅古，文宗御笔改为雅琥，授奎章阁参书。至元间，行中书，调选广西静江府同知。比上其名，中书正奏授高邮。时广西多寇盗，而琥母老，即移家归武昌待次。马中丞伯庸作序送之，朝士因各为歌诗以美其行，傅广文与砺有句云：“忽闻除书双及门，老亲白发生颜色。”後历官至福建盐运司同知。